दिल्ली का अब तक का सबसे ज्यादा इंतजार कराने वाला और देरी से बनने वाला रानी झांसी फ्लाईओवर को आम जनता के लिए खोल दिया गया है. केंद्रीय विज्ञान और प्रौद्योगिकी मंत्री और चांदनी चौक के सांसद डॉ हर्षवर्धन ने इसका उद्घाटन किया. इस मौके पर दिल्ली के उपराज्यपाल अनिल बैजल केंद्रीय शहरी विकास मंत्री हरदीप पुरी, केंद्रीय मंत्री विजय गोयल, दिल्ली बीजेपी प्रभारी श्याम जाजू उपस्थित रहे. उद्घाटन के दौरान केंद्रीय विज्ञान और प्रौद्योगिकी मंत्री डॉ हर्षवर्धन ने कहा कि 'ये फ्लाईओवर बहुत मुश्किल फंसा था. मैंने जब समझने की कोशिश करी की आखिर 15-20 साल से ये प्रोजेक्ट क्यों लटका है. 15 साल तो दिल्ली में एक सरकार रही. 10 साल तक एक ही सांसद रहा. इस सबके बावजूद ये प्रोजेक्ट क्यों नही हुआ? तो मुझे लोगों ने बताया कि राजनीतिक इच्छाशक्ति की कमी थी और उन लोगों को लगता था कि ऐसा होगा वैसे होगा.'